Meira en níutíu manns létust og hundrað slösuðust þegar olíutankur bíls sprakk á fjölförnum gatnamótum í Sierra Leone í kjölfar áreksturs.
Minnst níutíu og tveir eru látnir eftir að tankur olíubíls sprakk í árekstri á fjölförnum gatnamótum í Freetown, höfuborg Sierra Leone, í gærkvöld.
Fregnir af tildrögum slyssins hafa verið nokkuð misvísandi. AFP-fréttastofan hefur eftir vitnum að slysið hafi viljað þannig að til olíubíllinn hafi verið á bensínstöð þegar annar bíll skall á honum. Við það hafi kviknað í bílnum og bensín byrjaði að leka sem varð á endanum til þess að tankurinn sprakk. Við það hafi eldur breiðst hratt út um svæðið og fólk, bæði gangandi og akandi, hafi brennst. Auk hinna látnu eru um hundrað manns á sjúkrahúsi, margir alvarlega slasaðir. Þá kviknaði einnig í mörgum húsum í nágrenninu, meðal annars í verslunum og mörkuðum. Breska ríkisútvarpið greinir frá því að þegar bensínið fór að leka hafi bílstjórar leigubílavélhjóla reynt að safna því bensíni saman. Það hafi skapað umferðaröngþveiti sem gerði gatnamótin enn fjölmennari en ella þegar tankurinn svo sprakk.
Julius Maada Bio forseti Sierra Leone sagði í yfirlýsingu á Twitter að hann væri harmi sleginn yfir atburðinum og þeim fjölmörgu sem hefði látist, og lofaði öllum mögulegum stuðningi við aðstandendur fórnarlambanna. Stjórnvöld hafa boðað neyðarfund vegna málsins.
Meira en níutíu manns létust og hundrað slösuðust þegar olíutankur bíls sprakk á fjölförnum gatnamótum í Sierra Leone í kjölfar áreksturs. 